OnePlus OxygenOS 16 er den største softwareopdatering i mærkets historie

OnePlus har præsenteret OxygenOS 16 – den største softwareopdatering i mærkets historie – og der er ét tema, der går igen: kunstig intelligens, der rent faktisk giver mening i hverdagen. Den nye version debuterer på flagskibet OnePlus 15 og bringer både en tæt integration med Google Gemini, nye AI-funktioner som “Plus Mind” og et design, der kan skræddersys til mindste detalje.

Kernen i OxygenOS 16 er Plus Mind – et digitalt hukommelsesrum, der organiserer alt fra noter og skærmbilleder til billeder og idéer. Systemet genkender automatisk, hvad du gemmer, og foreslår, hvad du kan bruge det til. Tager du et billede af en koncertplakat, foreslår telefonen for eksempel at tilføje datoen til kalenderen.

Den tætte integration med Google Gemini betyder ifølge OnePlus, at din telefon nu kan bruge dine egne data til at give personlige svar. Du kan for eksempel skrive: “Lav en indretningsplan ud fra mine gemte billeder”, og Gemini samler idéerne for dig.

Hurtigere, glattere – og smartere

OnePlus lover, at OxygenOS 16 ikke bare tænker hurtigere, men også føles hurtigere. Den nye Parallel Processing 2.0-teknologi skal gøre systemet mere flydende, så animationer og bevægelser kører uden hak.

Samtidig introduceres Seamless Cross-Ecosystem Connectivity – en funktion, der gør det lettere at forbinde til både Windows, Mac og endda Apple Watch. Det betyder blandt andet synkroniserede notifikationer, kamerakontrol og filoverførsel mellem enheder.

Nyt design og mere frihed

Den nye version får et mere luftigt og moderne udtryk med gennemsigtige menuer, bløde overgange og tilpasningsmuligheder på alt fra låseskærm til app-ikoner. Flux Theme 2.0 giver mulighed for bevægelige baggrunde, mens Fluid Cloud samler opdateringer fra tredjepartsapps som Spotify og madleveringstjenester direkte på skærmen.

OnePlus lancerer samtidig Private Computing Cloud – en ny sikkerhedsløsning, der holder dine følsomme data krypteret i skyen. Ifølge OnePlus er det den første fuldt integrerede sikkerhedsløsning af sin slags på Android.

Også til tablets

OxygenOS 16 er optimeret til OnePlus’ tablets med en ny hjemmeskærm, multitasking med op til fem åbne apps og forbedret integration med Windows-PC’er – inklusive drag-and-drop-filer og fjernstyring via en virtuel trackpad.

OnePlus åbner for et offentligt Open Beta Program i dag den 17. oktober, så nysgerrige brugere kan afprøve de nye funktioner, inden den officielle lancering. OnePlus 15 bliver den første telefon med OxygenOS 16 fra fabrikken, mens tidligere modeller får opdateringen senere.

OnePlus OxygenOS 16 er den største softwareopdatering i mærkets historie